陈师道
谢寇十一惠端砚
百工营材先利器，市道居货如作赘。
书生活计亦酸寒，断塼半瓦宁求备。
端溪四山下龙渊，郁积中州清淑气。
金声玉骨石为容，河江屈流云作使。
滑如女肤色马肝，夜半神光际天地。
诸天散花百神喜，知有圣人当出世。
没人投深索千丈，探颌适遭龙伯睡。
辘轳挽出万人贺，千岁之藏一朝致。
琢为时样供翰墨，十袭包藏百金贵。
北行万里更众目，寇卿好事不计费。
南邻居士卿之孙，丰悴相从不为异。
似怜陶瓦磨灶煤，辍赠不减前人志。
人言寒士莫作事，鬼夺客偷天破碎。
龟玉韫匵与无同，锦衾还客弃佳惠。
众所欲得当有缘，天独於余可无意。
敢书细字注鱼虫，要传华严八千偈。